Joanne Kathleen Rowling

**Joanne Rowling** (Engleska, Ujedinjeno Kraljevstvo, 31. juli 1965), također poznata i kao *J. K. Rowling* ili *Joanne K. Rowling*, je engleska književnica.

## Biografija
Britanska autorica, pisac popularne i od kritičara prihvaćene serije o Harryju Potteru, koja govori o mladom čarobnjaku i njegovom životu za vrijeme školovanja u Hogwarts-u.

Njen otac Peter je bio avioinžinjer u fabrici *Rolls Royce* u Bristolu, a njena majka, Anne, bila je naučna tehničarka na odjelu za hemiju u školi Wyedean Comprehensive, gdje se i Joanne školovala. Majka joj je bila dijagnosticirana multipla sklerozom kada je Joanne bila samo tinejdžerka, a nedugo zatim je i umrla 1990. godine. Ovaj tragični događaj za književnicu se desio prije nego što su knjige o Harryju Potteru bile objavljene. Jo također ima mlađu sestru, Di. Od malih nogu je željela biti spisateljica. Svoju prvu knjigu napisala je sa šest godina – priču pod imenom "Zec". Sa samo jedanaest godina napisala je svoj prvi roman – o sedam ukletih dijamanata i ljudima koji su ih posjedovali.

Nakon diplome na University of Exeter 1986. godine počinje raditi za *Amnesty International* u Londonu, gdje kreće pisati avanture Harry Pottera. U ranim 90-im godinama putuje u Portugal gdje podučava strance engleskom jeziku, ali nakon kratkog braka i rođenja kćerke vraća se u Englesku i nastanjuje u Edinburghu. Živi od socijalne pomoći, a uz podučavanje drugih, nastavlja s pisanjem. 

## Harry Potter
Njena prva knjiga unutar serijala, Harry Potter i Kamen mudraca (1997), ostvarila je izvanredan uspjeh, obraćajući se istovremeno djeci (ciljanoj publici) i odraslima. Živim opisima i maštovitom okosnicom priče, predstavlja avanture neočekivanog heroja Harryja Pottera, osamljenog siročića koji otkriva da je ustvari čarobnjak, i prijavljuje se u Hogwartsovu školu čarobnjaštva i magije. Knjiga je osvojila mnoge nagrade, uključujući British Book Award.

Joanne je prvi put zamislila ideju o Harryu Potteru 1990. godine dok je sjedila u vozu koji je kasnio iz Manchestera za King's Cross u Londonu. U narednih pet godina, počela je mapirati svih sedam knjiga iz današnjeg serijala. Pisala je uglavnom ručno, a postepeno je skupljala gomilu bilješki, od kojih su mnoge bile napisane na neobičnim komadićima papira dok nije sve pretvorila u jednu cjelovitu priču.

Noseći svoje bilješke sa sobom, preselila se u sjeverni Portugal kako bi predavala engleski kao strani jezik, a potom se udala za Jorgea Arantesa 1992. godine, te dobila kćerku Jessicu 1993. godine. Kada se brak okončao kasnije te godine, vratila se u Veliku Britaniju sa Jessicom i koferom u kojem je nosila prva tri poglavlja prve knjige. Knjigu je prvi put objavila izdavačka kuća *Bloomsbury Children’s Books* u junu 1997. godine, pod nazivom "J.K. Rowling". Slovo "K" stoji za Kathleen, ime njene bake po ocu. Dodano je na zahtjev njenog izdavača, uz objašnjenje da knjiga koju je očigledno napisao ženski autor možda neće privući ciljanu publiku, u ovom slučaju dječake. Prvi dio franšize je u SAD-u objavila izdavačka kuća *Scholastic* pod drugim naslovom (opet na zahtjev izdavača), Harry Potter i kamen mudraca, 1998. godine.

Poslije Kamena Mudraca slijede: *Odaja tajni, Zatočenik Azkabana, Plameni Pehar, Red feniksa, Princ miješane krvi i Darovi smrti* - također bestseleri, izdani u više od 200 zemalja i prevedeni na više od 65 jezika. U 2001 godini su objavljeni *Čudesne zvijeri i gdje ih pronaći* i *Metloboj kroz stoljeća*, s prihodima namijenjenim u dobrotvorne svrhe. Serija je doista potakla entuzijazam među djecom i zaslužna je za stvaranje novog zanimanja za čitanjem. Filmska verzija prvog nastavka snimljena je 2001 godine i postala jedan od najgledanijih filmova na svijetu. Ostali nastavci su također vrlo uspješno ekranizirani. U martu 2001 godine, Rowlingovoj je dodjeljena titula OBE (*Officer of the British Empire*).

## Bibliografija
;Serijal *Harry Potter*

#Harry Potter i Kamen mudraca (26. juni 1997.)
#Harry Potter i Odaja tajni (2. juli 1998.)
#Harry Potter i Zatočenik Azkabana (8. juli 1999.)
#Harry Potter i Plameni pehar (8. juli 2000.)
#Harry Potter i Red feniksa (21. juni 2003.)
#Harry Potter i Princ miješane krvi (16. juli 2005.)
#Harry Potter i Darovi smrti (21. juli 2007.)

;Prateće knjige Harry Potter serijala

*Fantastične zvijeri i gdje ih pronaći (1. mart 2001.)
*Metloboj kroz stoljeća (1. mart 2001.)
*Bajke Barda Beedlea (4. decembar 2008.)

;Knjige za odrasle

*Upražnjeno mjesto (27. septembar 2012.)
*Zov kukavice (18. april 2013.) - pod pseudonimom Robert Galbraith
*Svilena buba (19. juni 2014) -  pod pseudonimom Robert Galbraith

;Kratke priče

*Harry Potter prequel (juli 2008.)
*Dnevni prorok izvještava o Svjetskom prvenstvu u metloboju (juli 2014.)
## Reference
## Vanjski linkovi
*Joanne Kathleen Rowling

Kategorija:Rođeni 1965.
Kategorija:Živi ljudi
Kategorija:Engleski pisci

Kategorija:Biografije, Yate